ഡയബറ്റിസ് ക്യൂര്, പ്രമേഹത്തിനു വ്യാജമരുന്ന്, ഒരു കോഴ്സിന് പതിനായിരം വച്ച് ആറ് ഡോസ് കഴിച്ചാല് പ്രമേഹം മാറുമെന്ന് പ്രചരണം ആയുര്വേദ സ്ഥാപനത്തിന് എതിരേ കേസ് അമ്ബലപ്പുഴ: പ്രമേഹം മാറുമെന്നു പരസ്യം നല്കി വ്യാജ മരുന്ന് പ്രചരിപ്പിച്ച കേസില് ആയുര്വേദ സ്ഥാപനത്തിനെതിരേ കേസെടുത്തു. ഡയബറ്റിസ് ക്യൂര് എന്ന ഉത്പന്നം പുറത്തിറക്കി വില്പ്പന നടത്തിയിരുന്ന കാക്കാഴത്ത് പരബ്രഹ്മം എന്ന സ്ഥാപനത്തിനെതിരേയാണ് അമ്ബലപ്പുഴ പോലീസ് കേസെടുത്തത്. സ്ഥാപനമുടമ അമ്ബലപ്പുഴ സ്വദേശി ഷൈനിനെ അറസ്റ്റ് ചെയ്ത ശേഷം ജാമ്യത്തില് വിട്ടയച്ചു. മരുന്നെന്ന പേരിലാണ് ഇത് വിറ്റഴിക്കുന്നതെങ്കിലും ആരോഗ്യ വകുപ്പിന്റെയോ ഡ്രഗ്സ് കണ്ട്രോളറുടെയോ അനുമതി നേടിയിരുന്നില്ല. ഭക്ഷ്യോത്പന്നമെന്ന നിലയ്ക്കാണ് ഇത് വിറ്റിരുന്നതെന്ന് സ്ഥാപനമുടമ പറയുന്നു. എന്നാല് പ്രമേഹം മാറാനുള്ള മരുന്നെന്ന നിലയിലാണ് പരസ്യങ്ങളിലൂടെ പ്രചാരണം നടത്തിയിരുന്നത്. ഒരു കോഴ്സിന് പതിനായിരം രൂപ വില വരുന്ന മരുന്ന് ആറ് ഡോസ് കഴിച്ചാല് പ്രമേഹം മാറുമെന്നായിരുന്നു പ്രചരണം. മരുന്ന് കഴിച്ചിട്ടും പ്രമേഹം മാറിയില്ലെന്നു ചങ്ങനാശേരി സ്വദേശി പോലീസില് പരാതി നല്കി. സ്ഥാപനത്തിനെതിരേ രഹസ്യാന്വേഷണ വിഭാഗവും റിപ്പോര്ട്ടു നല്കിയിരുന്നു. ഇതിന്റെ അടിസ്ഥാനത്തിലാണ് പോലീസ് കേസെടുത്തത്. സ്ഥാപനത്തിന്റെ മാനേജര്ക്കെതിരേയും നടപടിയെടുക്കുമെന്ന് പോലീസ് അറിയിച്ചു. എന്നാല് സ്ഥാപനം അടച്ചു പൂട്ടാന് പോലീസ് തയാറായിട്ടില്ല. ഏതാനും മാസം മുന്പ് ഈ സ്ഥാപനത്തിന്റെ ഒരു ഉത്പന്നം കോവിഡ് പ്രതിരോധ മരുന്നായി വിതരണം ചെയ്തത് മംഗളം റിപ്പോര്ട്ട് ചെയ്യുകയും വിവാദമാകുകയും ചെയ്തിരുന്നു. 5999 രൂപ വില രേഖപ്പെടുത്തിയ മരുന്ന് ആയിരം ഡോസാണ് സ്ഥാപനമുടമ സൗജന്യമായി അമ്ബലപ്പുഴ വടക്ക് ഗ്രാമപഞ്ചായത്തിന് കൈമാറിയത്. സര്ക്കാരിന്റെയോ ആരോഗ്യ വകുപ്പിന്റെയോ ആയുര്വേദ വകുപ്പിന്റെയോ അനുമതിയുമില്ലാതെ നിര്മിച്ച് പുറത്തിറക്കിയ ഈ ഉത്പന്നം ജനങ്ങള്ക്കു വിതരണം ചെയ്യാന് പഞ്ചായത്ത് കൂട്ടാക്കിയില്ല. പരാതി വ്യാപകമായതോടെ ഏതാനും മാസം മുന്പ് തിരുവനന്തപുരത്തു നിന്ന് ഡ്രഗ്സ് കണ്ട്രോളറുടെ പ്രത്യേക സംഘം ഇവിടെ പരിശോധന നടത്തിയിരുന്നു.